[pic] | ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ |

Βρυξέλλες, 6.11.2007

COM(2007) 656 τελικό

Πρόταση

ΑΠΟΦΑΣΗΣ ΤΟΥ ΣΥΜΒΟΥΛΙΟΥ

για τις αρχές, τις προτεραιότητες και τις προϋποθέσεις που εμπεριέχονται στην ευρωπαϊκή εταιρική σχέση με την Αλβανία και για την κατάργηση της απόφασης 2006/54/ΕΚ

(υποβληθείσα από την Επιτροπή)

ΑΙΤΙΟΛΟΓΙΚΗ ΕΚΘΕΣΗ

Το Ευρωπαϊκό Συμβούλιο της Θεσσαλονίκης της 19ης και 20ής Ιουνίου 2003 ενέκρινε το «Θεματολόγιο της Θεσσαλονίκης για τα Δυτικά Βαλκάνια», με το οποίο καθιερώθηκαν οι εταιρικές σχέσεις ως μέσο για την υλοποίηση της ευρωπαϊκής προοπτικής των χωρών των Δυτικών Βαλκανίων.

Στις 30 Ιανουαρίου 2006, το Συμβούλιο ενέκρινε την αναθεωρημένη ευρωπαϊκή εταιρική σχέση για την Αλβανία, βάσει της πρότασης που υπέβαλε η Επιτροπή στις 9 Νοεμβρίου 2005. Οι εταιρικές σχέσεις περιλαμβάνουν βραχυπρόθεσμες και μεσοπρόθεσμες προτεραιότητες. Οι οικείες χώρες αναμένεται να εκπληρώσουν τις βραχυπρόθεσμες προτεραιότητες σε ένα ή δύο έτη.

Επομένως, η Επιτροπή θεωρεί σκόπιμο να υποβάλει πρόταση για επικαιροποιημένη ευρωπαϊκή εταιρική σχέση για την Αλβανία. Η παρούσα ανανεωμένη ευρωπαϊκή εταιρική σχέση στηρίζεται στις διατάξεις του κανονισμού (ΕΚ) αριθ. 533/2004 του Συμβουλίου, της 22ας Μαρτίου 2004, και λαμβάνει υπόψη τις νέες εξελίξεις που περιγράφονται στην έκθεση προόδου του 2007. Παραθέτει τις βραχυπρόθεσμες και μεσοπρόθεσμες προτεραιότητες σχετικά με τις προετοιμασίες για περαιτέρω ενοποίηση της χώρας με την Ευρωπαϊκή Ένωση.

Οι αρμόδιες αρχές της Αλβανίας, για να ανταποκριθούν στις απαιτήσεις της ευρωπαϊκής εταιρικής σχέσης, πρέπει να καταρτίσουν σχέδιο με χρονοδιάγραμμα και συγκεκριμένα μέτρα τα οποία προτίθεται να λάβει η Αλβανία για τον σκοπό αυτό. Η Επιτροπή θα παρακολουθεί τακτικά την πρόοδο που σημειώνεται όσον αφορά την υλοποίηση των προτεραιοτήτων.

Οι προτεραιότητες της ευρωπαϊκής εταιρικής σχέσης αποτελούν τη βάση για τον προγραμματισμό της χρηματοδοτικής βοήθειας της Κοινότητας, η οποία θα εξακολουθήσει να παρέχεται δυνάμει των σχετικών χρηματοδοτικών μέσων, ιδίως δε δυνάμει του κανονισμού (ΕΚ) αριθ. 1085/2006 του Συμβουλίου, της 17ης Ιουλίου 2006, για τη θέσπιση του μηχανισμού προενταξιακής βοήθειας (IPA).

Η προτεινόμενη απόφαση του Συμβουλίου δεν έχει δημοσιονομικές επιπτώσεις. Βάσει των ανωτέρω, η Επιτροπή καλεί το Συμβούλιο να εγκρίνει τη συνημμένη πρόταση απόφασης του Συμβουλίου.

Πρόταση

ΑΠΟΦΑΣΗΣ ΤΟΥ ΣΥΜΒΟΥΛΙΟΥ

για τις αρχές, τις προτεραιότητες και τις προϋποθέσεις που εμπεριέχονται στην ευρωπαϊκή εταιρική σχέση με την Αλβανία και για την κατάργηση της απόφασης 2006/54/ΕΚ

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

τον κανονισμό (ΕΚ) αριθ. 533/2004 του Συμβουλίου, της 22ας Μαρτίου 2004, για τη σύναψη εταιρικών σχέσεων στο πλαίσιο της διαδικασίας σταθεροποίησης και σύνδεσης[1], όπως τροποποιήθηκε, και ιδίως το άρθρο 2,

την πρόταση της Επιτροπής,

Εκτιμώντας τα ακόλουθα:

(1) Το Ευρωπαϊκό Συμβούλιο της Θεσσαλονίκης της 19ης και 20ής Ιουνίου 2003 ενέκρινε τη θέσπιση ευρωπαϊκών εταιρικών σχέσεων ως μέσου για την υλοποίηση της ευρωπαϊκής προοπτικής των χωρών των Δυτικών Βαλκανίων.

(2) Ο κανονισμός (ΕΚ) αριθ. 533/2004 προβλέπει ότι το Συμβούλιο αποφασίζει τις αρχές, τις προτεραιότητες και τις προϋποθέσεις που πρέπει να περιέχουν οι εταιρικές σχέσεις, καθώς και κάθε τυχόν μεταγενέστερη προσαρμογή. Επίσης ορίζει ότι η παρακολούθηση της εφαρμογής των ευρωπαϊκών εταιρικών σχέσεων διασφαλίζεται με τους μηχανισμούς που έχουν καθιερωθεί στο πλαίσιο της διαδικασίας σταθεροποίησης και σύνδεσης, ιδίως δε με τις ετήσιες εκθέσεις προόδου.

(3) Στις 30 Ιανουαρίου 2006, το Συμβούλιο θέσπισε τη δεύτερη ευρωπαϊκή εταιρική σχέση με την Αλβανία[2].

(4) Στο έγγραφο της Επιτροπής για τη στρατηγική διεύρυνσης και τις κυριότερες προκλήσεις για το διάστημα 2006–2007 αναφερόταν ότι οι εταιρικές σχέσεις θα επικαιροποιούνταν στα τέλη του 2007.

(5) Στις 12 Ιουνίου 2006, το Συμβούλιο εξέδωσε τον κανονισμό (ΕΚ) αριθ.1085/2006, για τη θέσπιση μηχανισμού προενταξιακής βοήθειας (IPA)[3], με τον οποίον ανανεώνεται το πλαίσιο παροχής χρηματοδοτικής βοήθειας προς χώρες σε προενταξιακό στάδιο.

(6) Συνεπώς, είναι σκόπιμο να θεσπισθεί αναθεωρημένη ευρωπαϊκή εταιρική σχέση η οποία να επικαιροποιεί την ισχύουσα εταιρική σχέση, προκειμένου να προσδιοριστούν νέες προτεραιότητες για περαιτέρω δράση, με βάση τα πορίσματα της έκθεσης προόδου του 2007 όσον αφορά την προετοιμασία της Αλβανίας με στόχο την περαιτέρω ενοποίηση με την Ευρωπαϊκή Ένωση.

(7) Οι αρμόδιες αρχές της Αλβανίας, για να προετοιμάσουν την περαιτέρω ενοποίηση της χώρας με την Ευρωπαϊκή Ένωση, πρέπει να καταρτίσουν σχέδιο με χρονοδιάγραμμα και συγκεκριμένα μέτρα που θα αποσκοπούν στην υλοποίηση των προτεραιοτήτων της εν λόγω ευρωπαϊκής εταιρικής σχέσης.

(8) Η απόφαση 2006/54/ΕΚ πρέπει, συνεπώς, να καταργηθεί,

ΑΠΟΦΑΣΙΖΕΙ:

Άρθρο 1

Οι αρχές, οι προτεραιότητες και οι προϋποθέσεις της ευρωπαϊκής εταιρικής σχέσης με την Αλβανία παρατίθενται στο παράρτημα.

Άρθρο 2

Η εφαρμογή της ευρωπαϊκής εταιρικής σχέσης εξετάζεται μέσω των μηχανισμών που έχουν θεσπιστεί στο πλαίσιο της διαδικασίας σταθεροποίησης και σύνδεσης, ιδίως δε μέσω των ετήσιων εκθέσεων προόδου που υποβάλλει η Επιτροπή.

Άρθρο 3

Η απόφαση 2006/54/ΕΚ καταργείται.

Άρθρο 4

Η παρούσα απόφαση παράγει αποτελέσματα από την τρίτη ημέρα από τη δημοσίευσή της στην Επίσημη Εφημερίδα της Ευρωπαϊκής Ένωσης.

Βρυξέλλες,

Για το Συμβούλιο

Ο πρόεδρος

ΠΑΡΑΡΤΗΜΑ: ΑΛΒΑΝΙΑ – ΕΥΡΩΠΑΪΚΗ ΕΤΑΙΡΙΚΗ ΣΧΕΣΗ 2007

1. ΕΙΣΑΓΩΓΗ

Το Ευρωπαϊκό Συμβούλιο ενέκρινε τη θέσπιση των ευρωπαϊκών εταιρικών σχέσεων ως μέσου για την υλοποίηση της ευρωπαϊκής προοπτικής των χωρών των Δυτικών Βαλκανίων. Η προτεινόμενη αναθεωρημένη εταιρική σχέση επικαιροποιεί τη δεύτερη εταιρική σχέση, με βάση τα πορίσματα της έκθεσης προόδου της Επιτροπής του 2007 για την Αλβανία. Σε αυτήν προσδιορίζονται νέες και εναπομένουσες προτεραιότητες για την ανάληψη δράσης. Οι νέες προτεραιότητες είναι προσαρμοσμένες στις ειδικές ανάγκες και στο επίπεδο προπαρασκευής της χώρας και θα επικαιροποιούνται εφόσον κρίνεται αναγκαίο. Αναμένεται από την Αλβανία να καταρτίσει σχέδιο δράσης με χρονοδιάγραμμα και συγκεκριμένα μέτρα για την υλοποίηση των προτεραιοτήτων της εταιρικής σχέσης προσχώρησης. Επίσης, η εταιρική σχέση παρέχει κατευθύνσεις για τη χρηματοδοτική βοήθεια προς τη χώρα.

2. ΑΡΧΕΣ

Η διαδικασία σταθεροποίησης και σύνδεσης παραμένει το πλαίσιο της ευρωπαϊκής πορείας των χωρών των Δυτικών Βαλκανίων, καθ’ όλη τη διάρκεια μέχρι τη μελλοντική τους προσχώρηση. Οι προτεραιότητες που έχουν καθοριστεί για την Αλβανία αφορούν την ικανότητά της να ανταποκριθεί στα κριτήρια που όρισε το Ευρωπαϊκό Συμβούλιο της Κοπεγχάγης του 1993 και στους όρους που καθορίστηκαν στο πλαίσιο της διαδικασίας σταθεροποίησης και σύνδεσης, κυρίως δε στους όρους που έθεσε το Συμβούλιο στα συμπεράσματά του της 29ης Απριλίου 1997 και της 21ης και 22ας Ιουνίου 1999, στην τελική διακήρυξη της συνόδου κορυφής του Ζάγκρεμπ της 24ης Νοεμβρίου 2000 και, τέλος, στο Θεματολόγιο της Θεσσαλονίκης.

3. ΠΡΟΤΕΡΑΙΟΤΗΤΕΣ

Οι προτεραιότητες που απαριθμούνται στην παρούσα ευρωπαϊκή εταιρική σχέση έχουν επιλεγεί με βάση το σκεπτικό ότι είναι ρεαλιστικό να αναμένεται η υλοποίησή τους ή επίτευξη ουσιαστικής προόδου προς την κατεύθυνση αυτή από την Αλβανία κατά τα προσεχή έτη. Γίνεται διάκριση μεταξύ βραχυπρόθεσμων προτεραιοτήτων, που αναμένεται να υλοποιηθούν εντός ενός ή δύο ετών, και μεσοπρόθεσμων προτεραιοτήτων, που αναμένεται να υλοποιηθούν εντός τριών έως τεσσάρων ετών. Οι προτεραιότητες αφορούν τόσο τη νομοθεσία όσο και την εφαρμογή της.

Λόγω της ανάγκης καθορισμού προτεραιοτήτων, υπάρχουν σαφώς κι άλλες υποχρεώσεις που θα κληθεί να εκπληρώσει η Αλβανία, οι οποίες ενδέχεται να καταστούν προτεραιότητες στο πλαίσιο τυχόν μελλοντικής εταιρικής σχέσης, λαμβανομένης επίσης υπόψη της μελλοντικής προόδου που θα πραγματοποιήσει η χώρα.

Όσον αφορά τις βραχυπρόθεσμες προτεραιότητες, οι πιο σημαντικές εξ αυτών έχουν προσδιορισθεί και παρατίθενται όλες μαζί στην αρχή του καταλόγου. Η σειρά παράθεσης των εν λόγω σημαντικότερων προτεραιοτήτων δεν ισοδυναμεί με ιεράρχηση με βάση τη σπουδαιότητά τους.

3.1. Βραχυπρόθεσμες προτεραιότητες

Βασικές προτεραιότητες

- Ενίσχυση της διοικητικής ικανότητας για την προετοιμασία εκτέλεσης των υποχρεώσεων που έχουν αναληφθεί στο πλαίσιο της Συμφωνίας Σταθεροποίησης και Σύνδεσης (ΣΣΣ) και της Ενδιάμεσης Συμφωνίας (ΕΣ).

- Ανάπτυξη εποικοδομητικού διαλόγου μεταξύ των πολιτικών κομμάτων και των ενδιαφερόμενων φορέων σχετικά με την εφαρμογή των μεταρρυθμίσεων.

- Αύξηση της ανεξαρτησίας και της διαφάνειας του δικαστικού συστήματος, παράλληλα με την ενίσχυση της συνταγματικής προστασίας των δικαστών, τον διορισμό δικαστών και εισαγγελέων κατόπιν διαγωνισμού, την καθιέρωση αξιοκρατικού συστήματος για την αξιολόγηση των επιδόσεων των εισαγγελέων και τη θέσπιση αντικειμενικών κανόνων για την ανάθεση υποθέσεων σε δικαστές.

- Εφαρμογή της στρατηγικής για την καταπολέμηση της διαφθοράς 2007-2013 και των συστάσεων που διατυπώθηκαν στην έκθεση αξιολόγησης 2005 από την ομάδα κρατών κατά της διαφθοράς του Συμβουλίου της Ευρώπης και διερεύνηση και εκδίκαση με δραστικό τρόπο υποθέσεων διαφθοράς στον αστυνομικό και τον δικαστικό κλάδο.

- Εφαρμογή των συστάσεων για τις εκλογές που διατυπώθηκαν από το Γραφείο Δημοκρατικών Θεσμών και Δικαιωμάτων του Ανθρώπου του ΟΑΣΕ, ιδίως με τη βελτίωση των εκλογικών καταλόγων και την τροποποίηση του εκλογικού συστήματος σύμφωνα με τις συστάσεις της Επιτροπής της Βενετίας, σε εύθετο χρόνο πριν από τις επόμενες κοινοβουλευτικές εκλογές.

- Περαιτέρω ενίσχυση της διακυβέρνησης του δημόσιου τομέα με τη βελτίωση των ικανοτήτων και της αμεροληψίας του προσωπικού της δημόσιας διοίκησης και την ενίσχυση του Υπουργείου Δημόσιας Διοίκησης.

- Ολοκλήρωση της κατάτμησης της κρατικής επιχείρησης ηλεκτρισμού KESH και ιδιωτικοποίηση του τμήματος διανομής της. Σταθεροποίηση της οικονομικής κατάστασης της KESH με την αύξηση των ποσοστών είσπραξης και την αναπροσαρμογή των τιμών, έτσι ώστε να καλύπτεται το κόστος παραγωγής, και αύξηση του δυναμικού παραγωγής ηλεκτρικής ενέργειας και διασύνδεσης.

- Επίτευξη περαιτέρω συγκεκριμένων αποτελεσμάτων στον τομέα της καταπολέμησης του οργανωμένου εγκλήματος, ιδίως με την πλήρη χρησιμοποίηση του συστήματος αστυνόμευσης βάσει εμπιστευτικών πληροφοριών και με την εξασφάλιση αποτελεσματικής δικαστικής συνέχειας.

Πολιτικά κριτήρια

Δημοκρατία και κράτος δικαίου

Κυβέρνηση

- Θέσπιση και έναρξης εφαρμογής της εθνικής στρατηγικής για την ανάπτυξη και την ενοποίηση σε εύθετο χρόνο, ώστε να ληφθεί υπόψη στη δημοσιονομική διαδικασία 2008/2009, αφού εξασφαλιστεί ότι αντανακλά τις υποχρεώσεις που αναλήφθηκαν στον τομέα της ευρωπαϊκής ολοκλήρωσης και ότι το κόστος της έχει εκτιμηθεί κατάλληλα.

- Πλήρης και αποτελεσματική χρήση του συστήματος ολοκληρωμένου σχεδιασμού για την ενίσχυση των δεσμών μεταξύ των στόχων πολιτικής, αφενός, και του προγραμματισμού και της εκτέλεσης του προϋπολογισμού, αφετέρου.

- Βελτίωση του συντονισμού των εργασιών, στο σύνολο της κυβέρνησης, σχετικά με την ευρωπαϊκή ολοκλήρωση μέσω ευρύτερων και συνεκτικότερων διαβουλεύσεων με τα υπουργεία, καθώς και με τα ενδιαφερόμενα μέρη και τους εμπειρογνώμονες της ΕΕ στον τομέα της σχετικής νομοθεσίας.

- Εξασφάλιση κατάλληλου εξοπλισμού και καταρτισμένου προσωπικού στο Υπουργείο Ευρωπαϊκής Ολοκλήρωσης και στις υπηρεσίες ευρωπαϊκής ολοκλήρωσης των αρμόδιων υπουργείων.

- Βελτίωση της λειτουργίας του ληξιαρχείου και του συστήματος καταχώρισης διευθύνσεων και εξασφάλιση κατάλληλου συντονισμού με την υπηρεσία έκδοσης ηλεκτρονικών δελτίων ταυτότητας και βιομετρικών διαβατηρίων.

Δημόσια διοίκηση

- Εξασφάλιση της εφαρμογής της νομοθεσίας για τις δημόσιες υπηρεσίες καθώς και των κανόνων λειτουργίας της δημόσιας διοίκησης.

- Διασφάλιση ότι οι προσλήψεις, οι διορισμοί, οι προαγωγές, οι μεταθέσεις και οι απολύσεις πραγματοποιούνται με βάση τους ισχύοντες κανόνες, ώστε να αναπτυχθεί υπεύθυνη και αποτελεσματική δημόσια διοίκηση, στο πλαίσιο της οποίας η εξέλιξη της επαγγελματικής σταδιοδρομίας θα πραγματοποιείται βάσει κριτηρίων.

Δικαστικό σύστημα

- Οριστικοποίηση, έγκριση και εφαρμογή του νομοσχεδίου για τη δικαστική μεταρρύθμιση και βελτίωση των υποδομών του δικαστικού τομέα.

- Βελτίωση του συντονισμού μεταξύ εισαγγελέων και αστυνομίας, ιδίως χάρη στο σύστημα διαχείρισης υποθέσεων.

- Διασφάλιση ότι υπάρχουν ενδεδειγμένη νομοθεσία και ενδεδειγμένοι πόροι για την κατάλληλη προστασία των μαρτύρων.

Πολιτική για την καταπολέμηση της διαφθοράς

- Εναρμόνιση του αστικού, εμπορικού και διοικητικού κώδικα με τη σύμβαση αστικού δικαίου του Συμβουλίου της Ευρώπης περί διαφθοράς

- Ενίσχυση της θεσμικής ικανότητας διερεύνησης και δίωξης στον τομέα της διαφθοράς.

- Εφαρμογή της νομοθεσίας για την πρόληψη της δωροδοκίας, λαμβανομένου δεόντως υπόψη του διοργανικού συντονισμού.

- Ενίσχυση των μηχανισμών επιβολής του νόμου όσον αφορά τη δήλωση περιουσιακών στοιχείων.

- Αποσαφήνιση των κανόνων για την αποτροπή συγκρούσεων συμφερόντων κατά την άσκηση δημοσίου λειτουργήματος.

- Αποσαφήνιση των κανόνων που αφορούν την πρόσβαση του κοινού σε πληροφορίες σύμφωνα με τα διεθνή πρότυπα.

- Περιορισμός του καταλόγου των υπαλλήλων που απολαύουν ασυλίας και παροχή ασυλίας μόνο στις περιπτώσεις που είναι απολύτως απαραίτητο.

Δικαιώματα του ανθρώπου και προστασία των μειονοτήτων

Τήρηση του διεθνούς δικαίου για τα δικαιώματα του ανθρώπου

- Διασφάλιση ότι όλα τα όργανα επιβολής του νόμου έχουν πλήρη επίγνωση των υποχρεώσεών τους σε ό,τι αφορά τα ανθρώπινα δικαιώματα και ότι προβαίνουν στην αυστηρή τήρησή τους σύμφωνα με τον κώδικα δεοντολογίας για το σωφρονιστικό σύστημα και τις διεθνείς συμβάσεις που έχει κυρώσει η Αλβανία, ιδίως την ευρωπαϊκή σύμβαση για τα δικαιώματα του ανθρώπου.

Αστικά και πολιτικά δικαιώματα

- Αντιμετώπιση των περιπτώσεων κακομεταχείρισης από όργανα επιβολής του νόμου με κατάλληλη δίωξη των δραστών.

- Διασφάλιση της τήρησης των σχετικών διεθνών συμβάσεων κατά τη δημιουργία και διαχείριση νέων σωφρονιστικών καταστημάτων.

- Εναρμόνιση της αλβανικής νομοθεσίας για τη δυσφήμηση με τα ευρωπαϊκά πρότυπα και έναρξη της εφαρμογή της.

- Επίσπευση της θέσπισης αποτελεσματικής νομοθεσίας για τη διασφάλιση της διαφάνειας στον τομέα της ιδιοκτησίας των μέσων ενημέρωσης.

- Πλήρης εφαρμογή της ισχύουσας νομοθεσίας που αφορά τον έντυπο τύπο και την ανεξαρτησία των δημοσιογράφων, συντονισμός της νέας νομοθεσίας για την ελευθερία έκφρασης και ανάπτυξη σφαιρικής νομοθεσίας για τα ηλεκτρονικά μέσα σύμφωνα με τα ευρωπαϊκά πρότυπα.

Κοινωνικά και οικονομικά δικαιώματα

- Εντατικοποίηση των προσπαθειών για την πρόληψη της οικογενειακής βίας.

- Λήψη περαιτέρω μέτρων για την αντιμετώπιση της παιδικής εργασίας.

- Ανάπτυξη υπηρεσιών σε επίπεδο δήμων και κοινοτήτων και παροχή βοήθειας σε εξαρτώμενα άτομα, κυρίως στον τομέα της ψυχικής υγείας.

- Περαιτέρω επιτάχυνση των διαδικασιών τόσο όσον αφορά την πρώτη εγγραφή τίτλων ιδιοκτησίας όσο και την εξέταση των αιτήσεων επιστροφής και διασφάλιση ότι οι μηχανισμοί αποζημίωσης είναι βιώσιμοι και ότι οι διαδικασίες αυτές συντονίζονται κατάλληλα με την πρωτοβουλία για την έκδοση νόμιμων τίτλων.

Δικαιώματα των μειονοτήτων, πολιτιστικά δικαιώματα και προστασία των μειονοτήτων

- Συνέχιση της τήρησης των υποχρεώσεων που αναλήφθηκαν βάσει της σύμβασης-πλαισίου του Συμβουλίου της Ευρώπης για την προστασία των εθνικών μειονοτήτων, ιδίως όσον αφορά τη χρησιμοποίηση μειονοτικών γλωσσών στις σχέσεις των πολιτών με τις δημόσιες αρχές, την αναγραφή παραδοσιακών τοπικών ονομασιών και την επέκταση της διδασκαλίας στις μειονοτικές γλώσσες.

- Εφαρμογή της εθνικής στρατηγικής για τους Ρομά και εξασφάλιση κατάλληλης χρηματοδότησης στο πλαίσιο της στρατηγικής της κυβέρνησης για την καταπολέμηση της φτώχειας και του κοινωνικού αποκλεισμού.

- Ενίσχυση της καταχώρισης μελών των μειονοτικών κοινοτήτων Ρομά στα ληξιαρχικά μητρώα, συμπεριλαμβανομένης της ληξιαρχικής πράξης γέννησής τους.

- Υποβολή αξιόπιστων στοιχείων σχετικά με τις μειονότητες στην Αλβανία

Περιφερειακά θέματα και διεθνείς υποχρεώσεις

- Τήρηση των υποχρεώσεων που αναλήφθηκαν σχετικά με την περιφερειακή συνεργασία και τις σχέσεις καλής γειτονίας στο πλαίσιο της διαδικασίας σταθεροποίησης και σύνδεσης, π.χ. με την ενθάρρυνση της διαδικασίας μετάβασης από το σύμφωνο σταθερότητας σε ένα περισσότερο περιφερειακού χαρακτήρα πλαίσιο συνεργασίας, καθώς και με την αποτελεσματική εφαρμογή της Συμφωνίας Ελευθέρων Συναλλαγών της Κεντρικής Ευρώπης (CEFTA).

- Σύναψη και υλοποίηση συμφωνιών με γειτονικές χώρες και διασφάλιση της αποτελεσματικής εφαρμογή τους, ιδίως όσον αφορά τη διασυνοριακή συνεργασία, την καταπολέμηση του οργανωμένου εγκλήματος, την παράνομη διακίνηση και το λαθρεμπόριο, τη δικαστική συνεργασία, τη διαχείριση των συνόρων, την επανεισδοχή, το περιβάλλον, τις μεταφορές και την ενέργεια.

Οικονομικά κριτήρια

- Συνέχιση της εφαρμογής σταθεροποιητικής δημοσιονομικής πολιτικής που αποσκοπεί στη δημοσιονομική εξυγίανση και συμβάλλει στον χαμηλό πληθωρισμό και την εξωτερική διατηρησιμότητα.

- Συνέχιση της φορολογικής μεταρρύθμισης με σκοπό την ενίσχυση της διαχείρισης των φορολογικών εσόδων και τη βελτίωση της ικανότητας διαχείρισης του χρέους.

- Εφαρμογή νομισματικής πολιτικής ικανής να οδηγήσει στην επίτευξη και τη διατήρηση της σταθερότητας των τιμών, έτσι ώστε να περιορισθούν και να καθηλωθούν οι πληθωριστικές προσδοκίες.

- Ολοκλήρωση της δημιουργίας γραφείου πιστωτικών πληροφοριών, ώστε να διαφυλαχθεί το ταχέως αναπτυσσόμενο χαρτοφυλάκιο πιστώσεων του τραπεζικού συστήματος.

- Μείωση της παραοικονομίας με την αποτελεσματική και άνευ διακρίσεων επιβολή της φορολογικής νομοθεσίας και με την εντατικοποίηση της καταπολέμησης της φορολογικής απάτης.

Ευρωπαϊκά πρότυπα

Εσωτερική αγορά

Ελεύθερη κυκλοφορία των εμπορευμάτων

- Περαιτέρω αύξηση της ευαισθητοποίησης των οικονομικών παραγόντων όσον αφορά τις έννοιες των προτύπων και της πιστοποίησης, καθώς και της σημασίας τους στο πλαίσιο των διεθνών συναλλαγών.

- Θέσπιση και εφαρμογή της εθνικής στρατηγικής επιτήρησης της αγοράς για βιομηχανικά προϊόντα και τρόφιμα.

- Θέσπιση νέας νομοθεσίας για την προστασία των καταναλωτών σύμφωνη με το κεκτημένο της ΕΕ. Ενίσχυση της υπηρεσίας προστασίας των καταναλωτών.

Κυκλοφορία προσώπων, υπηρεσιών και δικαίωμα εγκατάστασης

- Εξασφάλιση σαφούς διάκρισης μεταξύ προσωρινής και μόνιμης παροχής υπηρεσιών και διασφάλιση της συμμόρφωσης με τις απαιτήσεις της Συμφωνίας Σταθεροποίησης και Σύνδεσης.

- Ενίσχυση του κανονιστικού πλαισίου που διέπει την τραπεζική και μη τραπεζική χρηματοπιστωτική εποπτεία, καθώς και της ικανότητας της εποπτικής αρχής του χρηματοπιστωτικού τομέα.

Ελεύθερη κυκλοφορία των κεφαλαίων

- Καθιέρωση δικαιώματος αγοράς ακίνητης περιουσίας από υπηκόους της ΕΕ στο πλαίσιο των ορίων που προβλέπονται στον πίνακα ειδικών υποχρεώσεων βάσει της Γενικής Συμφωνίας για τις Συναλλαγές στον τομέα των Υπηρεσιών (GATS).

Τελωνεία και φορολογία

- Περαιτέρω ευθυγράμμιση της τελωνειακής νομοθεσίας και των τελωνειακών διαδικασιών με τις πρακτικές της ΕΕ. Διασφάλιση της προσέγγισης με τα πρότυπα της ΕΕ των κανόνων και των διαδικασιών που αφορούν τη διαμετακόμιση, τις αποθήκες τελωνειακής αποταμίευσης, τη δασμολογητέα αξία, τους φυσικούς ελέγχους και την ανάλυση της επικινδυνότητας. Εξασφάλιση ότι το εθνικό δασμολόγιο επικαιροποιείται σε εύθετο χρόνο βάσει της πιο πρόσφατης συνδυασμένης ονοματολογίας.

- Πλήρης εφαρμογή του ηλεκτρονικού συστήματος τελωνειακών διασαφήσεων και επεξεργασίας τελωνειακών δεδομένων σε όλα τα τελωνεία.

- Περαιτέρω εναρμόνιση της φορολογικής νομοθεσίας με το κεκτημένο της ΕΕ, κυρίως στον τομέα των ειδικών φόρων κατανάλωσης, ανάληψη υποχρέωσης για την τήρηση των αρχών του κώδικα δεοντολογίας στον τομέα της φορολογίας των επιχειρήσεων και διασφάλιση ότι τα νέα φορολογικά μέτρα συμφωνούν επίσης με τις αρχές αυτές.

- Ενίσχυση της ικανότητας της φορολογικής διοίκησης, ιδίως στους τομείς των φορολογικών και λογιστικών ελέγχων, ώστε να αυξηθεί η τήρηση των φορολογικών διατάξεων και να μειωθεί η φοροδιαφυγή.

- Ολοκλήρωση της διαδικασίας μηχανοργάνωσης των φορολογικών υπηρεσιών.

Ανταγωνισμός

- Βελτίωση και εναρμόνιση της ισχύουσας αντιμονοπωλιακής νομοθεσίας με το κεκτημένο της ΕΕ, ώστε να ενισχυθεί ο έλεγχος του ανταγωνισμού.

- Ενίσχυση της διοικητικής ικανότητας της αρχής ανταγωνισμού και παροχή επαρκούς προσωπικού και κατάρτισης.

- Θέσπιση διατάξεων εφαρμογής στον τομέα των κρατικών ενισχύσεων.

- Συνέχιση της επικαιροποίησης του καταλόγου καθεστώτων κρατικών ενισχύσεων.

Δημόσιες συμβάσεις

- Ενίσχυση της νομοθεσίας για τις δημόσιες συμβάσεις και λήψη μέτρων για την πλήρη ευθυγράμμισή της με τα πρότυπα της ΕΕ, ιδίως όσον αφορά τον τομέα των υπηρεσιών κοινής ωφελείας και τα μέσα παροχής έννομης προστασίας.

- Περαιτέρω ενίσχυση της διοικητικής ικανότητας του Οργανισμού Δημοσίων Συμβάσεων, των οντοτήτων δημόσιων συμβάσεων στο πλαίσιο των αρμόδιων υπουργείων καθώς και της τοπικής αυτοδιοίκησης και των δικαστηρίων που ασχολούνται με την εκδίκαση δημόσιων συμβάσεων.

- Διασφάλιση ότι τα αδικήματα που σχετίζονται με δημόσιες συμβάσεις γίνονται αντικείμενο διερεύνησης και ποινικής δίωξης.

Νομοθεσία περί διανοητικής ιδιοκτησίας

- Χάραξη εθνικής στρατηγικής και κατάρτιση σχεδίου δράσης για νέες νομοθετικές εξελίξεις και για την ενίσχυση των δικαιωμάτων διανοητικής ιδιοκτησίας.

- Ενίσχυση της διοικητικής ικανότητας για την προστασία των δικαιωμάτων διανοητικής ιδιοκτησίας.

- Ενίσχυση της καταπολέμησης της πειρατείας και της παραποίησης/απομίμησης.

- Αύξηση της ευαισθητοποίησης του επιχειρηματικού κόσμου, των οργάνων επιβολής του νόμου, καθώς και του δικαστικού κλάδου, για θέματα σχετικά με δικαιώματα διανοητικής ιδιοκτησίας.

- Βελτίωση της νομοθεσίας περί βιομηχανικής ιδιοκτησίας.

Απασχόληση και κοινωνικές πολιτικές

- Βελτίωση των συστημάτων κοινωνικής προστασίας και καταπολέμησης του κοινωνικού αποκλεισμού.

- Ενίσχυση της εθνικής επιτροπής ίσων ευκαιριών και πλήρης εφαρμογή του νόμου για την ισότητα των φύλων.

- Λήψη μέτρων για την αύξηση του ποσοστού των παιδιών που φοιτούν σε σχολεία της δευτεροβάθμιας εκπαίδευσης καθώς και των παιδιών που φοιτούν σε αγροτικές περιοχές, ιδίως κοριτσιών, και σε σχολεία επαγγελματικής εκπαίδευσης.

- Ανάπτυξη κατάλληλων διοικητικών δομών και ικανοτήτων στον τομέα της προστασίας των καταναλωτών και της υγείας.

Εκπαίδευση και έρευνα

- Καταβολή περαιτέρω προσπαθειών για τη βελτίωση της διαχείρισης του εκπαιδευτικού συστήματος, της κατάρτισης του διδακτικού προσωπικού και της εκπαιδευτικής υποδομής.

- Εφαρμογή της νέας νομοθεσίας σχετικά με την τριτοβάθμια εκπαίδευση. Εντατικοποίηση των προσπαθειών για τη βελτίωση της συμμετοχής στο πρόγραμμα Tempus.

Θέματα ΠΟΕ

- Ενίσχυση της διοικητικής ικανότητας της υπηρεσίας του υπουργείου οικονομικών που είναι επιφορτισμένη με τις σχέσεις με τον ΠΟΕ και την οικονομική συνεργασία.

Τομεακές πολιτικές

Βιομηχανία και ΜΜΕ

- Επίσπευση της εφαρμογής του Ευρωπαϊκού Χάρτη για τις μικρές και μεσαίες επιχειρήσεις.

- Περαιτέρω εφαρμογή των σχεδίων δράσης για την κατάργηση των διοικητικών φραγμών σχετικά με την επιχειρηματική και επενδυτική δραστηριότητα και για την αντιμετώπιση της παραοικονομίας και διασφάλιση ορθής, άνευ διακριτικής ευχέρειας και αμερόληπτης εφαρμογής της νομοθεσίας, των κανόνων και των διαδικασιών που αφορούν τις επιχειρήσεις. Μείωση του αριθμού των απαρχαιωμένων και αναποτελεσματικών κανονισμών χάρη στην προσφυγή σε κανονιστικές διαδικασίες περικοπής.

- Ενίσχυση της πολιτικής έρευνας στον τομέα της καινοτομίας και της ανταγωνιστικότητας των μικρών επιχειρήσεων και εφαρμογή προγραμμάτων στήριξης.

Γεωργία και αλιεία

- Θέσπιση νέας νομοθεσίας για τα τρόφιμα σύμφωνα με τα πρότυπα της ΕΕ και ενίσχυση του συστήματος ασφάλειας των τροφίμων και των σχετικών συστημάτων ελέγχου.

- Ενίσχυση της εργαστηριακής υποδομής στον τομέα της ασφάλειας των τροφίμων καθώς και στον κτηνιατρικό και φυτοϋγειονομικό τομέα.

- Βελτίωση και έναρξη εφαρμογής της νομοθεσίας στον τομέα της ασφάλειας των τροφίμων, τον κτηνιατρικό και τον φυτοϋγειονομικό τομέα.

- Βελτίωση του συστήματος ταυτοποίησης βοοειδών και καταγραφής των μετακινήσεών τους και έναρξη εφαρμογής συστήματος ταυτοποίησης και καταγραφής των μετακινήσεων χοιροειδών, προβατοειδών και αιγοειδών.

Περιβάλλον

- Ενίσχυση της διοικητικής ικανότητας και του συντονισμού σε εθνικό και τοπικό επίπεδο.

- Πλήρης εφαρμογή της νομοθεσίας για την αξιολόγηση των περιβαλλοντικών επιπτώσεων.

- Θέσπιση στρατηγικής για την περαιτέρω προσέγγιση της περιβαλλοντικής νομοθεσίας με το κεκτημένο της ΕΕ και ορθή εφαρμογή της ισχύουσας νομοθεσίας, ειδικότερα όσον αφορά τα εκτελεστικά μέτρα.

- Συνέχιση της αντιμετώπισης των άκρως προβληματικών από περιβαλλοντική άποψη σημείων στο χώρο υγειονομικής ταφής στερεών αποβλήτων του Sharra και στην περιοχή των πετρελαιοπηγών του Patos-Marinez.

- Περαιτέρω ανάπτυξη και εφαρμογή της εθνικής στρατηγικής στους τομείς της ύδρευσης και της αποχέτευσης καθώς και της αγροτικής στρατηγικής στους τομείς της υδροδότησης και της αποχέτευσης. Επίσης, ανάπτυξη και εφαρμογή στρατηγικής για την προοδευτική προσέγγιση με το κεκτημένο της ΕΕ στον τομέα της υδροδότησης και της αποχέτευσης.

- Εφαρμογή των διεθνών συμβάσεων που έχει υπογράψει η Αλβανία στον τομέα της προστασίας της φύσης.

Πολιτική μεταφορών

- Εφαρμογή του εθνικού σχεδίου μεταφορών, περιλαμβανομένου του προγραμματισμού και της κατάρτισης προϋπολογισμού για τη συντήρηση του ενεργητικού των μεταφορών και θέσπιση και εφαρμογή της εθνικής στρατηγικής στον τομέα των μεταφορών, καθώς και της στρατηγικής για τον σιδηροδρομικό τομέα.

- Συνέχιση της εφαρμογής του μνημονίου συμφωνίας για την ανάπτυξη του Κύριου Δικτύου Περιφερειακών Μεταφορών της Νοτιοανατολικής Ευρώπης και ενίσχυση της συνεργασίας με το Παρατηρητήριο Μεταφορών της Νοτιοανατολικής Ευρώπης.

- Λήψη μέτρων για τη βελτίωση των συνθηκών οδικής ασφάλειας, περιλαμβανομένης της προσέγγισης της αλβανικής νομοθεσίας με το κεκτημένο της ΕΕ στον τομέα του βάρους και των διαστάσεων, του τεχνικού ελέγχου, του οδικού τεχνικού ελέγχου, των αδειών οδήγησης, των ταχογράφων καθώς και των εγγράφων κυκλοφορίας των οχημάτων.

- Λήψη μέτρων για την πρόληψη της παράνομης οικοδόμησης κατά μήκος νέων οδών, ιδίως σε επικίνδυνους ιδιωτικούς δρόμους πρόσβασης.

- Κατάρτιση δήλωσης σιδηροδρομικού δικτύου σχετικά με την ελεύθερη πρόσβαση στη χρησιμοποίηση των υποδομών καθώς και θέσπιση και εφαρμογή επιχειρηματικού σχεδίου σιδηροδρομικών μεταφορών.

- Εφαρμογή των υποχρεώσεων που ανέλαβε η Αλβανία στο πλαίσιο του πρώτου μεταβατικού σταδίου της ευρωπαϊκής συμφωνίας κοινού εναέριου χώρου, καθώς και της σχετικής νομοθεσίας, στον τομέα των αεροπορικών μεταφορών.

- Εφαρμογή του σχεδίου δράσης για την αντιμετώπιση των ελλείψεων που εντοπίστηκαν στο πλαίσιο της αρχής της πολιτικής αεροπορίας όσον αφορά τον έλεγχο της ασφάλειας των αεροπορικών εταιρειών της χώρας.

- Βελτίωση των συνθηκών ασφάλειας στη θάλασσα, και ιδίως του ποσοστού κράτησης αλβανικών πλοίων σύμφωνα με το μνημόνιο συνεννόησης του Παρισιού.

Ενέργεια

- Έγκριση και εφαρμογή της αναθεωρημένης εθνικής στρατηγικής στον τομέα της ενέργειας.

- Τήρηση των απαιτήσεων της συνθήκης για την ίδρυση Ενεργειακής Κοινότητας στον τομέα του φυσικού αερίου και της ηλεκτρικής ενέργειας.

Κοινωνία της πληροφορίας και μέσα μαζικής ενημέρωσης

- Διασφάλιση ότι η νομοθεσία στον τομέα των ηλεκτρονικών επικοινωνιών εφαρμόζεται και ότι είναι σύμφωνη με το κεκτημένο της ΕΕ και λήψη μέτρων για τη δημιουργία ανταγωνιστικής αγοράς δικτύων και υπηρεσιών ηλεκτρονικών επικοινωνιών.

- Ενίσχυση της τεχνογνωσίας και της ικανότητας του ρυθμιστικού οργάνου των τηλεπικοινωνιών.

- Ευθυγράμμιση της αλβανικής νομοθεσίας με την ευρωπαϊκή σύμβαση για τη "Διασυνοριακή τηλεόραση" και την οδηγία για την "Τηλεόραση χωρίς σύνορα".

- Ενίσχυση της διοικητικής ικανότητας του εθνικού συμβουλίου ραδιοφωνίας και τηλεόρασης και θέσπιση στρατηγικής για την ανάπτυξη του ραδιοτηλεοπτικού τομέα καθώς και επικαιροποιημένου σχεδίου εθνικών αναλογικών και ψηφιακών συχνοτήτων.

Δημοσιονομικός έλεγχος

- Επανεξέταση του εγγράφου πολιτικής για τον δημόσιο εσωτερικό και δημοσιονομικό έλεγχο καθώς και του σχετικού σχεδίου δράσης και σαφής ορισμός των αρμοδιοτήτων εσωτερικού ελέγχου, οι οποίες πρέπει να διαχωρίζονται από τις λοιπές αρμοδιότητες ελέγχου και επιθεώρησης. Δημιουργία κατάλληλης υπηρεσίας επιθεώρησης για την καταπολέμηση της απάτης.

- Εξασφάλιση ότι η νομοθεσία για τον εσωτερικό λογιστικό έλεγχο και το σχέδιο οργανικού νόμου για τον προϋπολογισμό συμφωνούν με τα διεθνώς αναγνωρισμένα πρότυπα.

- Ενίσχυση της ανεξαρτησίας του Ανώτατου Ελεγκτικού Οργάνου.

Στατιστικές

- Ενίσχυση της ικανότητας της στατιστικής υπηρεσίας.

Δικαιοσύνη, ελευθερία και ασφάλεια

Θεωρήσεις, έλεγχος των συνόρων, άσυλο και μετανάστευση

- Έκδοση ταξιδιωτικών εγγράφων σύμφωνα με τα διεθνή πρότυπα και δημιουργία κεντρικού δικτύου πληροφορικής για τη διαχείριση των θεωρήσεων.

- Υιοθέτηση τροποποιήσεων στο νόμο περί αλλοδαπών με σκοπό την προσέγγιση της νομοθεσίας για τις θεωρήσεις διαβατηρίων με τα πρότυπα της ΕΕ.

- Εφαρμογή της στρατηγικής για την ολοκληρωμένη διαχείριση των συνόρων και του σχετικού σχεδίου δράσης, με ιδιαίτερη προσοχή στη συνοριακή συνεργασία μεταξύ τελωνείων και συνοριακής αστυνομίας.

- Διασφάλιση ότι η διαχείριση των συνόρων σε όλα τα σημεία διέλευσης, ιδίως στους λιμένες του Δυρραχίου και της Αυλώνας, είναι σύμφωνη με τα πρότυπα της ΕΕ.

- Εφαρμογή της συμφωνίας επανεισδοχής EΚ/Αλβανίας και διεξαγωγή διαπραγματεύσεων για συμφωνίες επανεισδοχής με τις χώρες καταγωγής των διερχόμενων μεταναστών.

- Διάθεση επαρκών διοικητικών και οικονομικών μέσων για την εφαρμογή της νομοθεσίας σχετικά με το άσυλο και τη μετανάστευση, καθώς και για τις σχετικές εθνικές στρατηγικές και σχέδια δράσης.

Νομιμοποίηση εσόδων από παράνομες δραστηριότητες

- Λήψη των απαιτούμενων μέτρων με σκοπό την αποτελεσματικότερη εφαρμογή της νομοθεσίας για την καταπολέμηση της νομιμοποίησης εσόδων από παράνομες δραστηριότητες όσον αφορά την πρόληψη, τις καταδικαστικές αποφάσεις, τις δημεύσεις, τις κατασχέσεις και τη δέσμευση περιουσιακών στοιχείων.

- Βελτίωση της ικανότητας της μονάδας οικονομικών πληροφοριών, των εισαγγελικών αρχών και της μονάδας οικονομικού εγκλήματος της αστυνομίας με την παροχή κατάλληλων οικονομικών και μηχανογραφικών πόρων και με τη βελτίωση της συνεργασίας σε εργασιακό επίπεδο.

- Εναρμόνιση της νόμου για την πρόληψη της νομιμοποίησης εσόδων από παράνομες δραστηριότητες με το κεκτημένο της ΕΕ, καθώς και με τις συστάσεις της διεθνούς ομάδας χρηματοοικονομικής δράσης και της ομάδας Moneyval του Συμβουλίου της Ευρώπης.

- Ενίσχυση της ικανότητας του οργανισμού διαχείρισης περιουσιακών στοιχείων που έχουν κατασχεθεί ή δημευθεί.

- Περαιτέρω βελτίωση της συνεργασίας με τις αρχές άλλων χωρών.

- Διασφάλιση της ορθής εφαρμογής των υποχρεώσεων ενημέρωσης και εξέταση των κατώτατων ορίων για τη γνωστοποίηση συναλλαγών.

- Λήψη αποτελεσματικότερων μέτρων με σκοπό τη μείωση της χρησιμοποίησης μετρητών στην οικονομία.

Ναρκωτικά

- Εφαρμογή της εθνικής στρατηγικής για την καταπολέμηση των ναρκωτικών, του σχετικού σχεδίου δράσης και των συστάσεων των "μίνι" ομάδων του Δουβλίνου.

- Βελτίωση της κατάρτισης, του εξοπλισμού και της συνεχούς διαχείρισης των αστυνομικών που ασχολούνται με την καταπολέμηση των ναρκωτικών. Επίσης, λήψη περαιτέρω μέτρων για τη βελτίωση του συντονισμού των ενεργειών που αφορούν την καταπολέμηση των ναρκωτικών τόσο στο εσωτερικό της χώρας όσο και με εταίρους σε άλλες χώρες.

- Εντοπισμός και ποινική δίωξη των υπευθύνων για διαφθορά σε σχέση με τη διακίνηση ναρκωτικών σε όλα τα επίπεδα της δημόσιας διοίκησης.

- Αύξηση της διαφάνειας των στοιχείων σχετικά με τις κατασχέσεις και λήψη μέτρων για την κατάλληλη εξάλειψη των ναρκωτικών που κατασχέθηκαν στο παρελθόν.

- Εφαρμογή ισορροπημένης συνολικής στρατηγικής για την αντιμετώπιση της ζήτησης ναρκωτικών, συμπεριλαμβανομένης της πρόληψης, της θεραπείας και της επανένταξης τοξικομανών.

Αστυνομία

- Εξασφάλιση της πλήρους εφαρμογής των διατάξεων περί βαθμίδων που περιέχονται στη νέα νομοθεσία για την εθνική αστυνομία.

- Βελτίωση της ικανότητας διαχείρισης της εθνικής αλβανικής αστυνομίας.

- Ενίσχυση της μονάδας εσωτερικών υποθέσεων της αστυνομίας και διασφάλιση κατάλληλης δίωξης των αστυνομικών για αξιόποινες πράξεις.

- Θέσπιση και λειτουργία ενοποιημένου εγχειριδίου διαδικασιών για όλους τους αστυνομικούς που ασχολούνται με τη δίωξη εγκλημάτων.

- Εφαρμογή στρατηγικής σχετικά με την τοπική αστυνόμευση.

Καταπολέμηση του οργανωμένου εγκλήματος και της τρομοκρατίας

- Λήψη περαιτέρω μέτρων για την ενίσχυση της συνεργασίας μεταξύ των διαφόρων κρατικών φορέων που συμμετέχουν στην καταπολέμηση του οργανωμένου εγκλήματος και της τρομοκρατίας, ιδίως μεταξύ των δικαστικών αρχών και της αστυνομίας.

- Λήψη περαιτέρω μέτρων για τη δημιουργία συνεκτικών και συντονισμένων συστημάτων συλλογής και επεξεργασίας απόρρητων πληροφοριών.

- Ενίσχυση της προσφυγής σε ειδικά μέσα διερεύνησης, όπως η παρακολούθηση των τηλεπικοινωνιών και η χρησιμοποίηση απόρρητων πληροφοριών.

- Άμεση εφαρμογή συγκεκριμένων μέτρων για τη διασφάλιση της προστασίας των μαρτύρων.

- Ενίσχυση της εσωτερικής και της διεθνούς συνεργασίας στον τομέα της πρόληψης της διακίνησης ανθρώπων και στελέχωση του προσωπικού της αστυνομικής μονάδας για την καταπολέμηση της παράνομης διακίνησης.

- Λήψη μέτρων για την παροχή αποτελεσματικότερου εξοπλισμού και καλύτερης κατάρτισης στους εμπειρογνώμονες και στους υπεύθυνους για τη διερεύνηση υποθέσεων σχετικών με την καταπολέμηση της τρομοκρατίας.

Προστασία δεδομένων προσωπικού χαρακτήρα

- Ευθυγράμμιση της ισχύουσας νομοθεσίας για την προστασία δεδομένων προσωπικού χαρακτήρα με το κεκτημένο της ΕΕ και με τη σύμβαση του Συμβουλίου της Ευρώπης για την προστασία δεδομένων προσωπικού χαρακτήρα.

- Σύσταση ανεξάρτητης αρχής εποπτείας στον τομέα της προστασίας δεδομένων η οποία να διαθέτει επαρκείς εξουσίες στον δημόσιο και στον ιδιωτικό τομέα και κατάλληλους οικονομικούς και ανθρώπινους πόρους.

3.2. Μεσοπρόθεσμες προτεραιότητες

Πολιτικά κριτήρια

Δημοκρατία και κράτος δικαίου

Διακυβέρνηση

- Διασφάλιση αποτελεσματικής εφαρμογής και παρακολούθησης της εθνικής στρατηγικής για την ανάπτυξη και την ολοκλήρωση.

Δημόσια διοίκηση

- Διασφάλιση ότι οι τομείς της διοίκησης που είναι υπεύθυνοι για την εφαρμογή των διατάξεων της ΣΣΣ, καθώς και αυτοί που είναι επιφορτισμένοι με τα θέματα χρηματοδοτικής βοήθειας της ΕΚ είναι κατάλληλα καταρτισμένοι και διαθέτουν τα απαιτούμενα μέσα για την εκτέλεση των καθηκόντων τους.

- Εφαρμογή συστήματος διοίκησης και κατάρτισης των δημοσίων υπαλλήλων που να βασίζεται στα αποτελέσματα.

- Δημιουργία και εφαρμογή μισθολογίου δημόσιας διοίκησης που να επιτρέπει, αφενός, τον ορθό δημοσιονομικό προγραμματισμό και, αφετέρου, την εξέλιξη της σταδιοδρομίας με την παροχή κινήτρων.

- Εξασφάλιση της βιωσιμότητας των μεταρρυθμίσεων της δημόσιας διοίκησης.

Δικαστικό σύστημα

- Διασφάλιση της δίωξης σοβαρών εγκλημάτων, ειδικότερα του οργανωμένου εγκλήματος, με ιδιαίτερη προσοχή στους μηχανισμούς διασυνοριακής συνεργασίας.

- Εφαρμογή της νομοθεσίας για την προστασία των μαρτύρων.

- Διασφάλιση συνεχούς και κατάλληλης επιμόρφωσης των δικαστών και των εισαγγελέων, κυρίως όσον αφορά τα δικαιώματα του ανθρώπου, τα θέματα δεοντολογίας, τα εμπορικά και τα εταιρικά θέματα, καθώς και θέματα που αφορούν τη ΣΣΣ.

- Διασφάλιση της οικονομικής βιωσιμότητας της σχολής δικαστών.

- Επανεξέταση του ρόλου και των προσόντων των δικαστικών διοικητικών υπαλλήλων και σταδιακή ένταξή τους στη δημόσια διοίκηση, αφού διασφαλισθούν ίδιες αμοιβές με εκείνες του προσωπικού των υπουργείων.

Πολιτική για την καταπολέμηση της διαφθοράς

- Εφαρμογή των ευρωπαϊκών συμβάσεων περί διαφθοράς σε ποινικά και αστικά θέματα, που έχει κυρώσει η Αλβανία, καθώς και των σχετικών συμβάσεων των Ηνωμένων Εθνών.

- Επίτευξη σημαντικών αποτελεσμάτων σε ό,τι αφορά στην καταπολέμηση της διαφθοράς, σε όλα τα επίπεδα και σε όλους τους τομείς, με την εφαρμογή κατάλληλης νομοθεσίας.

Δικαιώματα του ανθρώπου και προστασία των μειονοτήτων

Τήρηση του διεθνούς δικαίου για τα δικαιώματα του ανθρώπου

- Διασφάλιση ότι οι κρατούμενοι και οι προφυλακισμένοι τυγχάνουν μεταχείρισης σύμφωνης με τα διεθνή πρότυπα.

- Διασφάλιση της ανθρώπινης αξιοπρέπειας και της προσωπικής ασφάλειας στα κρατητήρια, στις φυλακές και στα ψυχιατρεία, σύμφωνα με τις διεθνείς συμβάσεις.

Αστικά και πολιτικά δικαιώματα

- Βελτίωση του συστήματος δικαιοσύνης ανηλίκων.

- Διασφάλιση της συμμόρφωσης με τη σύμβαση του Συμβουλίου της Ευρώπης για την πρόληψη των βασανιστηρίων και της απάνθρωπης ή ταπεινωτικής μεταχείρισης ή τιμωρίας.

- Θέσπιση σφαιρικής νομοθεσίας που να απαγορεύει τις διακρίσεις και εξασφάλιση κατάλληλης θεσμικής στήριξης των θυμάτων διακρίσεων, κυρίως από υφιστάμενα ιδρύματα, αρμόδια για τα δικαιώματα του ανθρώπου.

- Εφαρμογή της νομοθεσίας για την απόδοση/αποζημίωση ιδιοκτησιών που κατασχέθηκαν κατά την κομμουνιστική περίοδο.

- Ολοκλήρωση της διαδικασίας καταχώρισης στο κτηματολόγιο.

- Διασφάλιση ότι οι μεταβιβάσεις ιδιοκτησίας πραγματοποιούνται σύμφωνα με τη νομοθεσία και εξασφάλιση της εύρυθμης λειτουργίας όλων των οργάνων που συμμετέχουν στη διαδικασία αυτή (συμβολαιογράφων, κτηματολογίου, κ.λπ.).

- Εφαρμογή της νομοθεσίας για τα έντυπα και ηλεκτρονικά μέσα ενημέρωσης με βάση τα ευρωπαϊκά πρότυπα.

- Διασφάλιση ότι η χορήγηση τηλεοπτικών συχνοτήτων γίνεται με δίκαιο και αμερόληπτο τρόπο, σύμφωνα με το εθνικό σχέδιο, και ότι οι φορείς αναμετάδοσης τηρούν πλήρως τις σχετικές απαιτήσεις, Βελτίωση της ουδετερότητας του δημόσιου ραδιοτηλεοπτικού φορέα.

- Ενθάρρυνση της ενεργού συμμετοχής των ΜΚΟ και άλλων οργανώσεων της κοινωνίας των πολιτών στη διαδικασία λήψης αποφάσεων των δημόσιων αρχών καθώς και της συνεχούς βελτίωσης της ποιότητας της δημοσιογραφίας.

Περιφερειακά θέματα και διεθνείς υποχρεώσεις

- Συνέχιση της προώθησης του περιφερειακού διαλόγου, της σταθερότητας, των σχέσεων καλής γειτονίας και της συνεργασίας.

- Ευθυγράμμιση της συμφωνίας που υπογράφηκε με τις ΗΠΑ σχετικά με τους όρους παράδοσης υποδίκων στο διεθνές ποινικό δικαστήριο με τις κατευθυντήριες αρχές της ΕΕ που θεσπίστηκαν από το Ευρωπαϊκό Συμβούλιο τον Σεπτέμβριο του 2002.

Οικονομικά κριτήρια

- Μείωση της φορολογικής επιβάρυνσης των μισθών και βελτίωση των δομών παροχής κινήτρων καθώς και της ευελιξίας στην αγορά εργασίας με σκοπό την αύξηση των δεικτών συμμετοχής και απασχόλησης και παράλληλα διασφάλιση φορολογικών εσόδων με τη διεύρυνση της φορολογικής βάσης και τη βελτίωση της συμμόρφωσης με προοδευτικό και συνετό τρόπο, ώστε να εξασφαλισθεί η βιωσιμότητα των δημόσιων οικονομικών.

- Βελτίωση του εκπαιδευτικού συστήματος, ώστε να αυξηθεί η προσφορά δυσεύρετων δεξιοτήτων και να προωθηθεί η απασχόληση και η μακροπρόθεσμη οικονομική ανάπτυξη.

- Αναβάθμιση των υποδομών της χώρας, ιδίως στον τομέα της ενέργειας και των μεταφορών, ώστε να ενισχυθεί η ανταγωνιστικότητα της οικονομίας σε ευρεία κλίμακα.

- Επιτάχυνση του ρυθμού ιδιωτικοποίησης επιχειρήσεων κρατικής ιδιοκτησίας, ώστε να ενισχυθεί η εταιρική διακυβέρνηση και να μειωθούν οι οιονεί δημοσιονομικές ζημίες.

- Βελτίωση του επιχειρηματικού περιβάλλοντος, ώστε να αυξηθούν οι ξένες άμεσες επενδύσεις σε αναξιοποίητες ζώνες.

- Θέσπιση αποτελεσματικών διαδικασιών για τον εντοπισμό, την αντιμετώπιση και την παρακολούθηση (εικαζόμενων) περιπτώσεων απάτης και άλλων παρατυπιών που θίγουν εθνικά και διεθνή κεφάλαια.

Ευρωπαϊκά πρότυπα

Εσωτερική αγορά

Ελεύθερη κυκλοφορία των εμπορευμάτων

- Διασφάλιση της διοικητικής ικανότητας για την εφαρμογή των απαιτήσεων της Συμφωνίας Σταθεροποίησης και Σύνδεσης (ΣΣΣ) και της Ενδιάμεσης Συμφωνίας (ΕΣ) στον τομέα αυτό.

- Επίτευξη περαιτέρω προόδου σε ό,τι αφορά την υιοθέτηση των ευρωπαϊκών προτύπων και επιτάχυνση των προσπαθειών που καταβάλλονται για να καταστεί η χώρα πλήρες μέλος των ευρωπαϊκών οργανισμών τυποποίησης.

- Επίτευξη προόδου όσον αφορά τη μεταφορά στην εθνική νομοθεσία οδηγιών νέας και σφαιρικής προσέγγισης καθώς και οδηγιών παλαιάς προσέγγισης.

- Πλήρης καθιέρωση συστήματος εποπτείας της αγοράς.

- Διασφάλιση της βελτίωσης της λειτουργίας των φορέων που είναι αρμόδιοι για την τυποποίηση, τη διαπίστευση και την πιστοποίηση, καθώς και εκείνων που είναι αρμόδιοι για τη μετρολογία και τη βαθμονόμηση, με βάση τις βέλτιστες κοινοτικές πρακτικές.

- Διασφάλιση της συμμετοχής της Αλβανίας στον ευρωπαϊκό οργανισμό για τη συνεργασία για τη διαπίστευση.

Κυκλοφορία προσώπων, υπηρεσιών και δικαίωμα εγκατάστασης

- Έγκριση της νομοθεσίας σχετικά με την απασχόληση αλλοδαπών και λήψη μέτρων για τον συντονισμό των υπηρεσιών κοινωνικής ασφάλισης.

- Διασφάλιση δίκαιης και αμερόληπτης εφαρμογής της νομοθεσίας για το δικαίωμα εγκατάστασης.

Ελεύθερη κυκλοφορία των κεφαλαίων

- Επίτευξη προόδου όσον αφορά την τήρηση των υποχρεώσεων της Αλβανίας που απορρέουν από τη ΣΣΣ σχετικά με την πλήρη ελευθέρωση της κυκλοφορίας κεφαλαίων, περιλαμβανομένης της εξασφάλισης ίσης μεταχείρισης στους υπηκόους της ΕΕ και της Αλβανίας όσον αφορά επενδύσεις χαρτοφυλακίου, χρηματοοικονομικά δάνεια και πιστώσεις με περίοδο λήξης συντομότερη του έτους.

Τελωνεία και φορολογία

- Διασφάλιση συνεχούς προσέγγισης της αλβανικής τελωνειακής και φορολογικής νομοθεσίας με το κεκτημένο της ΕΕ και περαιτέρω βελτίωση της διοικητικής ικανότητας της χώρας να εφαρμόζει την τελωνειακή και φορολογική νομοθεσία καθώς και να καταπολεμά τη διαφθορά, τη διασυνοριακή εγκληματικότητα και τη φοροδιαφυγή.

- Βελτίωση της διαφάνειας και της ανταλλαγής πληροφοριών με τα κράτη μέλη της ΕΕ, ώστε να διευκολυνθεί η εφαρμογή μέτρων κατά της φοροαποφυγής και της φοροδιαφυγής.

Ανταγωνισμός

- Περαιτέρω βελτίωση των αποτελεσμάτων που επιτεύχθηκαν στον τομέα της αντιμονοπωλιακής νομοθεσίας και του ελέγχου των κρατικών ενισχύσεων.

- Ολοκλήρωση της ευθυγράμμισης των καθεστώτων κρατικών ενισχύσεων με τους κανόνες ανταγωνισμού της ΕΕ, όπως ορίζεται στην ενδιάμεση συμφωνία.

Δημόσιες συμβάσεις

- Διασφάλιση της συμβατότητας του νομικού πλαισίου της Αλβανίας με το κεκτημένο της ΕΕ.

- Επίτευξη απόλυτα λειτουργικών δομών για τις δημόσιες συμβάσεις, ώστε να διασφαλίζεται αυστηρά η τήρηση του νόμου και των απαιτήσεων της ΣΣΣ κατά τις διαδικασίες σύναψης δημοσίων συμβάσεων.

Νομοθεσία περί διανοητικής ιδιοκτησίας

- Πλήρης εφαρμογή των διεθνών συμβάσεων που έχουν κυρωθεί στον τομέα των δικαιωμάτων διανοητικής, εμπορικής και βιομηχανικής ιδιοκτησίας.

- Εξασφάλιση της ορθής εφαρμογής της νομοθεσίας για τα δικαιώματα διανοητικής ιδιοκτησίας και βελτίωση των αποτελεσμάτων σχετικά με την καταπολέμηση της πειρατείας και της παραποίησης/απομίμησης.

- Διασφάλιση επαρκούς διοικητικής ικανότητας, ώστε να τηρούνται οι απαιτήσεις της Συμφωνίας Σταθεροποίησης και Σύνδεσης στον τομέα αυτό.

Απασχόληση και κοινωνικές πολιτικές

- Διευκόλυνση της ένταξης των γυναικών στην αγορά εργασίας και της συμμετοχής τους στη διαδικασία λήψης αποφάσεων.

- Ένταξη των στρατηγικών για την απασχόληση και την επαγγελματική κατάρτιση στο πλαίσιο της κοινωνικής, εκπαιδευτικής, φορολογικής, επιχειρηματικής και περιφερειακής πολιτικής. Εξασφάλιση της τήρησης των διεθνών υποχρεώσεων στον τομέα της υγείας, ιδίως των διεθνών υγειονομικών κανονισμών.

- Λήψη μέτρων για την ευθυγράμμιση με τη νομοθεσία της ΕΕ των προτύπων ποιότητας για τη μετάγγιση αίματος και συστατικών του αίματος.

- Έναρξη εφαρμογής της στρατηγικής για το εθνικό σύστημα υγείας 2007-2013.

Εκπαίδευση και έρευνα

- Καταβολή περαιτέρω προσπαθειών για τη βελτίωση της ποιότητας της εκπαίδευσης και τη δημιουργία συγχρόνου συστήματος επαγγελματικής εκπαίδευσης και κατάρτισης και ενθάρρυνση της περιφερειακής συνεργασίας στον τομέα της τριτοβάθμιας εκπαίδευσης.

Τομεακές πολιτικές

Βιομηχανία και ΜΜΕ

- Ενίσχυση της βελτίωσης της εμπορικής νομοθεσίας.

- Διασφάλιση ότι η στρατηγική για την καταπολέμηση της παραοικονομίας συμβαδίζει με τις εξελίξεις αυτού του τομέα.

- Περαιτέρω ανάπτυξη εξειδικευμένων δομών στήριξης των επιχειρήσεων (π.χ. θερμοκοιτίδων επιχειρήσεων και συστάδων επιχειρήσεων) και εξέταση της σκοπιμότητας δημιουργίας επιχειρηματικού/τεχνολογικού πάρκου.

- Έναρξη σχεδιασμού και εφαρμογής ολοκληρωμένης πολιτικής για την έρευνα και θέσπιση συμπληρωματικών μέτρων για την προώθηση της καινοτομίας και της ανταγωνιστικότητας των μικρών επιχειρήσεων.

- Καθιέρωση προτύπων γνωστοποίησης και χρηματοοικονομικής πληροφόρησης σύμφωνα με τα πρότυπα της ΕΕ και διασφάλιση της αποτελεσματικής εφαρμογής τους.

- Συνέχιση της εφαρμογής του Ευρωπαϊκού Χάρτη για τις μικρές επιχειρήσεις.

Γεωργία και αλιεία

- Ανάπτυξη στρατηγικών για τη χρήση γης, την κτηματαγορά, την ανάπτυξη της υπαίθρου, τη διαφοροποίηση των αγροτικών δραστηριοτήτων, καθώς και για την ενίσχυση της ανταγωνιστικότητας της γεωργίας.

- Επίτευξη ουσιαστικής βελτίωσης σε ό,τι αφορά την ασφάλεια των τροφίμων και τις φυτοϋγειονομικές και κτηνιατρικές συνθήκες, σύμφωνα με τις κοινοτικές απαιτήσεις.

- Εκτίμηση της συμμόρφωσης των γεωργοδιατροφικών μονάδων με τις απαιτήσεις της ΕΕ, και εκπόνηση και εφαρμογή προγράμματος για τον εκσυγχρονισμό τους.

- Έναρξη δράσης για τον αποτελεσματικό έλεγχο της εγχώριας φυτικής παραγωγής, ιδίως για προϊόντα που πρέπει να πληρούν ειδικές απαιτήσεις της ΕΕ και ανάπτυξη δυναμικού ανάλυσης στον φυτοϋγειονομικό τομέα.

- Λήψη μέτρων για να εξασφαλισθεί η προσέγγιση της αλιευτικής πολιτικής της Αλβανίας με τα πρότυπα της ΕΕ, ιδίως σε ό,τι αφορά τη διαχείριση των πόρων, την επιθεώρηση και τον έλεγχο, την πολιτική αγοράς και τη διαρθρωτική πολιτική.

Περιβάλλον

- Κατάρτιση πλήρους καταλόγου εστιών ρύπανσης και καταβολή περαιτέρω προσπαθειών για την αντιμετώπιση των εστιών ρύπανσης που έχουν ήδη εντοπισθεί.

- Περιορισμός της ρύπανσης που προέρχεται από το διυλιστήριο του Balsh, καθώς και από την απόρριψη αποβλήτων στον ποταμό Gjanica, και λήψη μέτρων για την αντιμετώπιση της ρύπανσης των υδάτων εν γένει.

- Ενίσχυση της παρακολούθησης του περιβάλλοντος και διασφάλιση της εφαρμογής επαρκώς αποτρεπτικών κυρώσεων κατά των ρυπαινόντων.

- Συνέχιση της υλοποίησης των περιφερειακών και διεθνών περιβαλλοντικών δεσμεύσεων.

Πολιτική μεταφορών

- Συνέχιση της εφαρμογής του ρυθμιστικού σχεδίου για τις μεταφορές της Αλβανίας.

- Ολοκλήρωση των αναγκαίων θεσμικών μεταρρυθμίσεων για τη βελτίωση της διαχείρισης του ενεργητικού των μεταφορών, της ιεράρχησης των επενδύσεων, της χάραξης πολιτικής και της συμμετοχής του ιδιωτικού τομέα.

- Επίτευξη ουσιαστικής προόδου όσον αφορά την αποκατάσταση των λιμένων του Δυρραχίου και της Αυλώνας και εδραίωση των εκεί λιμενικών εργασιών.

- Βελτίωση των αποτελεσμάτων σε ό,τι αφορά την οδική ασφάλεια (περιλαμβανομένης της εφαρμογής ψηφιακού ταχογράφου) και λήψη νέων μέτρων για τη προσέγγιση με το κεκτημένο της ΕΕ στον τομέα της πρόσβασης στην αγορά (απασχόληση) και των κοινωνικών κανόνων.

- Συνέχιση της εφαρμογής του μνημονίου συμφωνίας για την ανάπτυξη του Κύριου Δικτύου Περιφερειακών Μεταφορών της Νοτιοανατολικής Ευρώπης και της συνεργασίας με το Παρατηρητήριο Μεταφορών της Νοτιοανατολικής Ευρώπης.

- Δημιουργία των απαιτούμενων προϋποθέσεων για την άσκηση του ανταγωνισμού στον τομέα των σιδηροδρομικών μεταφορών, π.χ. με τη θέσπιση οργάνων αρμόδιων για τη ρύθμιση και την ασφάλεια.

- Εφαρμογή των υποχρεώσεων που αναλήφθηκαν στο πλαίσιο του δεύτερου μεταβατικού σταδίου της ευρωπαϊκής συμφωνίας κοινού εναέριου χώρου.

- Επίτευξη σημαντικών αποτελεσμάτων όσον αφορά τη βελτίωση των συνθηκών ασφάλειας στη θάλασσα, κυρίως στον τομέα των εγκαταστάσεων ελέγχου των πλοίων από το κράτος λιμένα και των επιδόσεων του νηογνώμονα σύμφωνα με το μνημόνιο συνεννόησης του Παρισιού.

Ενέργεια

- Συνέχιση της εξασφάλισης της ορθής εφαρμογής των σχεδίων δράσης στον τομέα της ηλεκτρικής ενέργειας και του φυσικού αερίου και επίτευξη περαιτέρω προόδου όσον αφορά την εφαρμογή της αλβανικής στρατηγικής στον τομέα της ενέργειας.

- Διασφάλιση της έγκαιρης υλοποίησης διαφόρων έργων που αποσκοπούν στη βελτίωση των υποδομών παραγωγής, μεταφοράς και διανομής ηλεκτρικής ενέργειας.

- Συνέχιση της εφαρμογής των περιφερειακών και διεθνών δεσμεύσεων στον τομέα της ενέργειας, ώστε να δημιουργηθεί ανταγωνιστική περιφερειακή αγορά ενέργειας.

- Βελτίωση της εφαρμογής της νομοθεσίας για την ενεργειακή απόδοση.

Κοινωνία της πληροφορίας και μέσα μαζικής ενημέρωσης

- Συνέχιση της μεταφοράς και της εφαρμογής του πλαισίου της ΕΕ στον τομέα των ηλεκτρονικών επικοινωνιών.

- Συνέχιση της διαδικασίας εναρμόνισης της νομοθεσίας με την ευρωπαϊκή σύμβαση για τη «Διασυνοριακή τηλεόραση» και την οδηγία «Τηλεόραση χωρίς σύνορα».

Δημοσιονομικός έλεγχος

- Ανάπτυξη και εφαρμογή των αρχών της αποκεντρωμένης υποχρέωσης λογοδοσίας των διευθυντικών στελεχών και λειτουργικά ανεξάρτητου συστήματος εσωτερικού λογιστικού ελέγχου σύμφωνα με τα διεθνή πρότυπα και τη βέλτιστη πρακτική στην ΕΕ.

- Ανάπτυξη των απαιτούμενων διαδικασιών και διοικητικών ικανοτήτων για την εξασφάλιση της αποτελεσματικής προστασίας των οικονομικών συμφερόντων της ΕΕ.

- Εξασφάλιση ότι το δίκαιο περί εξωτερικού ελέγχου είναι σύμφωνο με τις κατευθυντήριες γραμμές του Οργανισμού Ανωτάτων Ελεγκτικών Οργάνων.

- Περαιτέρω ενίσχυση των ικανοτήτων στον τομέα του εξωτερικού λογιστικού έλεγχου, της διαχείρισης του δημοσιονομικού ελέγχου και του εσωτερικού λογιστικού ελέγχου.

Στατιστικές

- Βελτίωση των γεωργικών και μακροοικονομικών στατιστικών, ανάπτυξη κοινωνικών στατιστικών, κυρίως σχετικά με την εκπαίδευση και την υγεία, και επίτευξη προόδου όσον αφορά την εφαρμογή όλων των ευρωπαϊκών μεθόδων ταξινόμησης, περιλαμβανομένης της ταξινόμησης των στατιστικών περιφερειών.

Δικαιοσύνη, ελευθερία και ασφάλεια

Θεωρήσεις, έλεγχος των συνόρων, άσυλο και μετανάστευση

- Εξασφάλιση ότι όλα τα αλβανικά ταξιδιωτικά έγγραφα είναι απόλυτα συμβατά με τα διεθνή πρότυπα.

- Υλοποίηση όλων των διεθνών δεσμεύσεων που έχει αναλάβει η Αλβανία όσον αφορά τη διαχείριση των συνόρων.

- Εφαρμογή της νομοθεσίας στον τομέα του ασύλου και δημιουργία ολοκληρωμένου συστήματος για το άσυλο, σύμφωνου με τα διεθνή πρότυπα, περιλαμβανομένης της υποδοχής αιτούντων άσυλο.

- Εφαρμογή της εθνικής στρατηγικής της Αλβανίας για τη μετανάστευση και του εθνικού σχεδίου δράσης για το άσυλο.

- Διασφάλιση ότι η Αλβανία είναι σε θέση να ανταποκρίνεται στις απαιτήσεις της Συμφωνίας Σταθεροποίησης και Σύνδεσης έναντι των πολιτών της ΕΕ που εργάζονται ή/και διαμένουν στην Αλβανία.

- Σταδιακή σύναψη, κύρωση και εφαρμογή όλων των βασικών διεθνών συμβάσεων στον τομέα της μετανάστευσης.

Νομιμοποίηση εσόδων από παράνομες δραστηριότητες

- Εντατικοποίηση της καταπολέμησης του οικονομικού και χρηματοοικονομικού εγκλήματος, κυρίως της νομιμοποίησης εσόδων από παράνομες δραστηριότητες και της παραχάραξης νομισμάτων.

- Επίτευξη συγκεκριμένων αποτελεσμάτων όσον αφορά την καταπολέμηση της νομιμοποίησης εσόδων από παράνομες δραστηριότητες, εντός και εκτός του χρηματοπιστωτικού τομέα.

Ναρκωτικά

- Σαφής βελτίωση των αποτελεσμάτων όσον αφορά την καταπολέμηση του λαθρεμπορίου ναρκωτικών, ειδικότερα των συνθετικών ναρκωτικών, της ηρωίνης και της κοκαΐνης.

Αστυνομία

- Συνέχιση των προσπαθειών συμμόρφωσης των αστυνομικών υπηρεσιών με τα πρότυπα της ΕΕ, κυρίως με την κατάλληλη εκπαίδευση και τον ανάλογο εξοπλισμό.

- Επίτευξη σημαντικών αποτελεσμάτων όσον αφορά την καταπολέμηση της εγκληματικότητας, της διαφθοράς και άλλων μορφών εγκληματικής συμπεριφοράς στους κόλπους των αστυνομικών οργάνων.

Καταπολέμηση του οργανωμένου εγκλήματος και της τρομοκρατίας

- Περαιτέρω ενίσχυση της διεθνούς συνεργασίας για την καταπολέμηση του οργανωμένου εγκλήματος και της τρομοκρατίας.

- Επίτευξη σημαντικής προόδου όσον αφορά τον ρυθμό, τον αριθμό και την ποιότητα της δίωξης αδικημάτων συνδεόμενων με το οργανωμένο έγκλημα και την παράνομη διακίνηση, καθώς και όσον αφορά την κατάσχεση των προϊόντων του εγκλήματος.

- Εφαρμογή και πλήρης ενσωμάτωση στην εθνική νομοθεσία των διεθνών συμβάσεων και των πρωτοκόλλων για την πρόληψη της τρομοκρατίας στα οποία συμμετέχει η Αλβανία.

Προστασία δεδομένων προσωπικού χαρακτήρα

- Εξασφάλιση της αποτελεσματικής παρακολούθησης και εφαρμογής της εθνικής νομοθεσίας για την προστασία δεδομένων προσωπικού χαρακτήρα.

4. ΠΡΟΓΡΑΜΜΑΤΙΣΜΟΣ

Η κοινοτική βοήθεια προς τις χώρες των Δυτικών Βαλκανίων βάσει της διαδικασίας σταθεροποίησης και σύνδεσης θα χορηγηθεί δυνάμει των ισχυόντων χρηματοδοτικών μέσων, και ιδίως του κανονισμού (ΕΚ) αριθ. 1085/2006 (IPA) του Συμβουλίου, και για τα προγράμματα που εγκρίθηκαν πριν από το 2007, δυνάμει του κανονισμού αριθ. 2666/2000 του Συμβουλίου της 5ης Δεκεμβρίου 2000 (κανονισμός CARDS)[4]. Οι χρηματοδοτικές συμφωνίες χρησιμεύουν ως νομική βάση για την εφαρμογή των επιμέρους προγραμμάτων. Κατά συνέπεια, η παρούσα απόφαση δεν θα έχει δημοσιονομικές επιπτώσεις.

Η Αλβανία δύναται επίσης να λάβει χρηματοδότηση από πολυκρατικά και οριζόντια προγράμματα.

5. ΠΡΟΫΠΟΘΕΣΕΙΣ

Η βοήθεια που παρέχεται στις χώρες των Δυτικών Βαλκανίων εξαρτάται από την πρόοδο που σημειώνεται ως προς την τήρηση των κριτηρίων της Κοπεγχάγης και την πραγματοποίηση των ειδικών προτεραιοτήτων αυτής της ευρωπαϊκής εταιρικής σχέσης. Σε περίπτωση μη τήρησης των εν λόγω προϋποθέσεων, το Συμβούλιο ενδέχεται να λάβει κατάλληλα μέτρα βάσει του άρθρου 21 του κανονισμού (ΕΚ) αριθ. 1085/2006 του Συμβουλίου ή, για τα προ του 2007 προγράμματα, βάσει του άρθρου 5 του κανονισμού (ΕΚ) αριθ. 2666/2000. Η βοήθεια υπόκειται επίσης στους όρους που έθεσε το Συμβούλιο στα συμπεράσματά του της 29ης Απριλίου 1997, ιδίως όσον αφορά τη δέσμευση των δικαιούχων να προβούν σε δημοκρατικές, οικονομικές και θεσμικές μεταρρυθμίσεις. Ειδικές προϋποθέσεις περιλαμβάνονται επίσης σε μεμονωμένα ετήσια προγράμματα. Μετά τις αποφάσεις χρηματοδότησης θα ακολουθήσει η υπογραφή χρηματοδοτικής συμφωνίας με την Αλβανία.

6. ΠΑΡΑΚΟΛΟΥΘΗΣΗ

Η υλοποίηση της ευρωπαϊκής εταιρικής σχέσης εξετάζεται μέσω των μηχανισμών που έχουν θεσπισθεί στο πλαίσιο της διαδικασίας σταθεροποίησης και σύνδεσης, ιδίως δε μέσω των ετήσιων εκθέσεων που υποβάλλει η Επιτροπή.

[1] ΕΕ L 86 της 24.3.2004, σ. 1. Κανονισμός όπως τροποποιήθηκε τελευταία από τον κανονισμό (ΕΚ) αριθ. 269/2006 (ΕΕ L 47 της 17.2.2006, σ. 7).

[2] Απόφαση 2006/54/ΕΚ του Συμβουλίου, της 30ής Ιανουαρίου 2006, για τις αρχές, τις προτεραιότητες και τις προϋποθέσεις που εμπεριέχονται στην ευρωπαϊκή εταιρική σχέση με την Αλβανία και για την κατάργηση της απόφασης 2004/519/ΕΚ (ΕΕ L 35 της 7.2.2006, σ. 32).

[3] ΕΕ L 210 της 31.7.2006, σ. 82.

[4] ΕΕ L 306 της 7.12.2000, σ. 1. Κανονισμός όπως τροποποιήθηκε τελευταία από τον κανονισμό (ΕΚ) αριθ. 2112/2005 (ΕΕ L 344 της 27.12.2005, σ. 23)